பரதக்கலையின் ஆரம்ப அங்கமாகிய மல்லாரி நடனத்தை அரங்கினில் நிகழ்த்தி மலர்தனை தூவி இறைவனை பணிந்து, குருவிடம் சென்று ஆசியை பெற்று, இசைக்கலைஞர்களுக்கு சிரம்தனை தாழ்த்தி, மக்களை வணங்கி நடனத்தை தொடர்ந்தனர். மூன்று சகோதரிகளின் அரங்கேற்றம் என்பதால் , தனித்தும், இணைந்தும் நடனத்தை வழங்க வாய்ப்புக் கிடைத்தது. மூவரும் சேர்ந்து ஆடிய போதினில் போட்டிக்கு ஆடும் கலைஞர்கள் போல, போட்டியும் போட்டு, பாசமும் காட்டி, நட்பாய் நல்ல நளினமும் புரிந்து நடனம் தந்தமையும், ஆரம்பம் முதல் இறுதி வரை களைப்போ சளைப்போ காட்டாமல் அரங்கினை ஆட்சி செய்தமையும் அவர்களின் நடனத்திறமை என்றே சொல்லமுடியும்.